**Gerda Marie Frederikke Wegener Porta** født **Gottlieb** (født 15. mars 1885 i Hammelev, død 28. juli 1940 på Frederiksberg) var en dansk tegner, maler og grafiker. Hun er særlig kjent for sine erotiske tegninger i Art deco.

Wegener ble født inn i en konservativ, høykirkelig prestefamilie i Hammelev ved Grenå som datter av en sogneprest. Da hun var syv år flyttet familien til Hobro. Hun var eneste overlevende i en barneflokk på fire. Wegener viste tidlig at hun hadde kunstneriske evner og fikk undervisning hos maleren Viggo Simesen, som var lærer på Randers Tekniske Skole. Etter endt skolegang flyttet hun til København i 1902 for å forberede seg til Kunstakademiet på Julie Meldahl og Charlotte Sodes tegne- og maleskole.

Hun giftet seg 8. juni 1904 i København med en studiekamerat fra Kunstakademiet, landskapsmaleren Einar Wegener, senere kjent som Lili Elbe, som hun brukte som modell for sine kvinnefigurer. I årene 1904–1909 stilte hun ut blant annet på Kunstnernes Efterårsudstilling, Charlottenborg Forårsudstilling og Journalistforbundets *Udstilling af Arbejder afviste fra Charlottenborg*.

Akvarell av Gerda Wegener med ektefellen Lili Elbe som modell, ca. 1928.
Wegener fikk sitt gjennombrud som kunstner i 1907 og 1908, da hun vant en tegnekonkurranse utlyst av *Politiken*. I 1907 var avvisningen av et verk av Wegener til en utstilling medvirkende årsak til den såkalte «bondemalerstriden». Foranlediget av denne avvisningen skrev maleren Gudmund Hentze en kronikk i *Politiken*: 

> ...et dygtigt og alvorligt Arbejde af en ung Kunstnerinde, Fru Gerda Wegener, er bleven hensynløst afvist fra Charlottenborgudstillingens Censur og derefter stemt ud af den frie Udstillingsfast sammenbrændte Klump af Bondemalere.
> 
> 
> Gudmund Hentze i *Politiken*
> 
> 

 og dette ble starten på «bondemalerstriden» som ble utkjempet i *Politiken* fra 14. april til 9. juli 1907.

Frontispiz von *Les Contes de La Fontaine*, Band I, 1928.
I 1912 slo paret seg ned i Paris hvor de arbeidet tett sammen i kunstnermiljøet, hun som portrettkunstner og leverandør av illustrasjoner til blader som *La Vie Parisienne* og *Vogue*.

I løpet av 1920-årene nådde Lili Elbe en bevissthet om at hun var mer kvinne enn mann; og i 1930 fikk hun som den første transpersonen i verden foretatt en kjønnskorrigerende operasjon. Inngrepene kostet henne senere livet. I 1930 ble ekteskapet oppløst.

Gerda Wegener giftet seg året etter med den den 11 år yngre italienske majoren Fernando Porta og flyttet med ham til Marokko, hvor de bodde i Marrakech og Casablanca. I 1936 ble ekteskapet oppløst og hun bosatte seg i Italia og siden i Paris. Hun flyttet tilbake til København i 1938 og hun hadde sin siste utstilling her året etter. 

Siden 1990 er Wegeners bilder, særlig de erotiske, blitt solgt for store summer først og fremst til kjøpere i USA.

Film
----

En amerikansk film basert på David Ebershoffs roman *Den danske piken* (*The Danish Girl*) med premiere i Storbritannia 1. januar 2016 og i Norge 5. februar 2016, omhandler Lili Elbe og Gerda Wegener.

Bildegalleri
------------

* Lili Elbe, akvarell, omkring 1928. Lili Elbe, akvarell, omkring 1928.
* Illustration till Contes de La Fontaine, 1928.Illustration till *Contes de La Fontaine*, 1928.
* Akvarell i serien Les Délassements d'Eros, 1925.Akvarell i serien *Les Délassements d'Eros*, 1925.
* Akvarell i serien Les Délassements d'Eros, 1925.Akvarell i serien *Les Délassements d'Eros*, 1925.
* Akvarell i serien Les Délassements d'Eros, 1925.Akvarell i serien *Les Délassements d'Eros*, 1925.

Referanser
----------

1. ↑   RKDartists, «Gerda Wegener», RKD kunstner-ID 83299[Hentet fra Wikidata]
2. ↑   Social Networks and Archival Context, SNAC Ark-ID w63f72z8, besøkt 9. oktober 2017[Hentet fra Wikidata]
3. ↑   Kunstindeks Danmark, Kunstindeks Danmark kunstner ID 1237, besøkt 9. oktober 2017[Hentet fra Wikidata]
4. ↑   Benezit Dictionary of Artists, Benezit-ID B00195341, besøkt 9. oktober 2017[Hentet fra Wikidata]
5. ↑   Gravsted.dk, gravsted.dk ID gerdawegener[Hentet fra Wikidata]
6. ↑   Pionnières, besøkt 23. mai 2022[Hentet fra Wikidata]
7. ↑  Dansk Kvindebiografisk Leksikon skriver at hun døde 20. juli 1940, Weilbachs Kunstnerleksikon oppgir 28. juli.
8. 1 2 3 4 5  Mona Jensen. «Gerda Wegener (1885 - 1940)». *Dansk Kvindebiografisk Leksikon*. Besøkt 18. oktober 2015.
9. ↑  (da) Gerda Wegener på Kunstindeks Danmark / Weilbachs Kunstnerleksikon
10. ↑  *Kampen om kunsten. Fynboerne*, ISBN 9788788692754, side 73
11. ↑  The Danish Girl i Internet Movie Database

Eksterne lenker
---------------

* (en) Gerda Wegener – kategori av bilder, video eller lyd på Commons Rediger på Wikidata
* (da) Lilis sidste vilje – om Lili Elbe – Berlingske Tidende
* (da) Gerda Wegener på Kunstindeks Danmark / Weilbachs Kunstnerleksikon

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk biografisk leksikon **·** Dansk kvindebiografisk leksikon **·** Nationalencyklopedin **·** Kunstindeks Danmark **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NDL **·** NKC **·** ICCU **·** BNE
 |

Portal: Danmark